Poštovani gospodine predsjedniče, poštovane kolegice i kolege. Odbor za Ustav, Poslovnik i politički sustav Hrvatskog sabora na 78. sjednici održanoj 5. prosinca 2014. godine raspravio je zahtjev za mišljenjem o povredi Poslovnika kojeg je ovom odboru podnio zastupnik Boris Blažeković. Sukladno odredbi članka 236. i na temelju svih nadležnosti iz članka 60. odbor je jednoglasno predložio usvajanje sljedećeg mišljenja: - U pogledu djela navedenog zahtjeva koji se odnosi na raspravu na sjednici Hrvatskog sabora od 3. prosinca 2014. godine Odbor za Ustav, Poslovnik i politički sustav je mišljenja kako nisu ispunjene formalne pretpostavke za odlučivanje iz članka 236. Poslovnika Hrvatskog sabora. U pogledu dijela navedenog zahtjeva koji se odnosi na raspravu na sjednici Hrvatskog sabora od 4. prosinca 2014. godine potrebno je navesti da je odredbom članka 239. Poslovnika Hrvatskog sabora propisano da se zastupniku izriče opomena ako postupa protivno odredbi članka 238. Poslovnika Hrvatskog sabora kojom je između ostalog propisno da zastupnik ne smije govoriti o temi koja nije predmet rasprave. Također, odredbama Poslovnika zajamčeno je pravo zastupniku da sudjeluje na sjednicama Hrvatskog sabora, na njima raspravlja te na taj način javno iznosi svoje prijedloge, mišljenja i stavove. Predsjedateljeva dužnost je svakom zastupniku sukladno odredbama Poslovnika omogućiti da na što kvalitetniji način raspravlja o određenoj temi dnevnog reda, a njegovo je pravo vodeći računa o osiguranju reda na sjednici diskrecijski procijeniti razloge za izricanje opomene sukladno odredbi članak 239. Poslovnika Hrvatskog sabora. Obzirom na navedeno, odbor je mišljenja da nisu povrijeđene odredbe članka 232., 237. i 238. Poslovnika Hrvatskog sabora.
Hvala lijepa gospodine predsjedniče odbora. O mišljenju odbora odlučuje se bez rasprave. Dajem na glasovanje upravo ovo što ste čuli, mišljenje Odbora za Ustav. Molim glasujte. Glasovanje je završeno. Molim rezultat. Utvrđujem da je mišljenje Odbora za Ustav, Poslovnik i politički sustav Hrvatskog sabora prihvaćeno većinom glasova, 91 za, 21 glas suzdržanih, ništa protiv. Hvala lijepa.